کبک‌دکی ایسلاموفوبیا بیر گئجه‌ده اورتایا چیخمادی
کانادا، کئچدیگیمیز هفته کبک شهری مسجیدینده آشیری ساغچی و آغلارین اوستونلوگونه اینانان بیری‌نین مسلمان جماعت عضو‌لرینی اؤلدورمه‌سین‌دن بو یانا، آزاد اورتامی حاقیندا آغیر سوال‌لارلا اوزلشمک‌ده‌دیر. کانادانین اؤز ایچینده داوام ائتدیردیگی اجتماعی مذاکیره‌لر، کانادا مسلمان‌لاری‌نین دیشلانماسین‌دان نه درجه تأثیرلی اولموشدور؟
فوتو آلتی یازی‌سی- کبک ایسلام مدنیت مرکزین‌دکی اؤلومجول سالدیریدا حیاتینی ایتیرن‌لردن اوچو اوچون مونترالدا تشکیل ائدیلن جنازه‌ده یاس توتان‌لار. (رویترز)
یازار: سبرین امروو، کانادا تورونتو اونیورسیته‌سینده اینسانی جوغرافیا بؤلومونده دوکتورا شاگیردی‌دیر.
کبک شهرین‌دکی ایسلام مرکزینده آلتی مسلمانین اؤلدورولمه‌سی اؤلکه سویه‌سینده بؤیوک انفعاله یول آچدی. خالد بلقاسمی، آزئدین سوفیان، ابوبکر تابتی، عبدالکریم حسنی، مامادوو تانوو باری، و ابراهیم باری، 27 یاشین‌داکی تجاووزکار آلکساندر بیسونت عبادتخانه‌یه دالیب اونلاری اؤلدورمه‌دن اوّل ناماز قیلیردی‌لار. بیر چوخ اینسان بو فاجعه‌لی حادثه‌نی، آمریکا دونالد ترامپین گئده‌رک آرتان نیفرت ایفادلریله باغداشدیردی. یانلیش دا ساییلمازلار؛ آنجاق حکایه‌نین هامیسی بون‌دان عبارت دئییل.
بازار گونو اولان بیتن، تک باشینا حرکت ائدن بیر نفرین ایشی اولا بیلر. آنجاق، منه قالسا بو سالدیری کبکده سون 10 ایلدیر داوام ائدن گئنیش اجتماعی مذاکیره‌لر ایله علاقه‌لی‌دیر.
بیسونت‌ و من عینی یاشداییک؛ و عینی نسلین عضولریگیک. من فیلیسطین‌لی بیر عائله‌یه منسوب اولا‌راق کبک، مونترالدا دوغولدوم و بؤیودوم. عائله‌م، شهرین فرانسیز دانیشیلان بیر بؤلگه‌سی اولان Ville Lasalle-ه یئرلشمیش‌لر. من 101 سایلی قانونون قوه‌ده اولدوغو بیر زامانین اؤولادییام؛ یعنی، بؤلگه‌نین "اصل" صاحب‌لری‌نین دیل و مدنیتینی قوروما آدی آلتیندا فرانسیزجا تحصیل وئرن بیر مکتبه گئتمک مجبوریتیندیدیم. و خیر؛ اصل صاحب‌لر دئیرکن، توسباغا آداسی‌نین (Turtle Island) یئرلی‌لرینی قصد ائتمیرم. بورادا بحث ائتدیگیم فرانسیز سؤمورگجیلری‌نین واریث‌لری اولان اینسان‌لار؛ ایشده اونلارین مدنیتی.
فوتو آلتی یازی‌ی - 6 کانادا‌لی مسلمان، کبک ایسلام مدنیت مرکزین‌دکی سالدیریدا اؤلدورولدو. سالدیرینین شوبهه‌لی‌سی اولان آلکساندر بیسونت، سالدیری اوّلینده آشیری ساغچی و مسلمان علیهداری فیکیرلریله بیلینیردی. (رویترز)
کبک‌دکی، منشعی عرب اولان و اولمایان بیر چوخ مسلمان، 101 سایلی قانونون اوشاق‌لاری‌دیر. سالدیریدا حیاتینی ایتیرن‌لرین اصل مملکت‌لری اولان اؤلکه‌لر، یعنی تونیس، الجزایر، مراکش و گینه ده، فرانسیز دانیشان اؤلکه‌لره داخیل‌دیر. منیم نسلیم، یعنی قاچقین اوشاق‌لاری، فران‌سیز دیلینی قوجاخلامیش بیر بیرلیک‌دیر. کبک مدنیتی‌نین، باسقین اینگیلیس مدنیتی طرفین‌دن سؤمورگه‌لشدیریلمیش اولدوغو ایفاده‌سینی منیمسمیش‌لر. بیزلر، فرانسیز دیلینی یاشاتماق و قوروماق اوچون وئریلن موباریزه‌ده همرای‌لیک ایچیندیدیک. آنجاق، گؤرونن او کی، بو کیفایت دئییلدی.
2007-جی ایلده، کبک‌ده یاشایان‌لارین "مقبول مدنی و دینی اوزلاشما‌لار" حاقین‌داکی فیکیرلرینی اورتایا چیخارماق اوچون بیر کومیسیون قورولدو. بو عینی زاماندا بوچارد-تایلر کومیسیونو اولا‌راق دا آدلاندیریلیردی. بونون چوخ آخماق بیر تلاش اولدوغونو دوشوندوگومو خاطیرلاییرام؛ یعنی شهرده گزیب، اینسان‌لارا "اجتماعی ساحه‌ده بیر یئره صاحب اولماغی حاق ائدن آدام و تشکیلات‌لار هانسی‌لاردیر" دئیه سوروشماق. آخشام ساعت‌لاریندا اؤلکه‌نین هر یئرینده یایینلانان اوتوروملاری ایزلدیگیمیز خاطیرلاییرام. اینسان‌لارین سؤیلمکده بحث گؤرمدیک‌لری شئی‌لر سون درجه اؤلچوسوزدو و هله چوخ دقیق بیر شکیلده حافیظه‌مد‌لر؛ "کبک‌ده نه قدر گؤچمن وار؟ 20-دن چوخ اولما‌لی‌دیر. دف اولون گئدین! پاچاورا‌لارینیزی و چؤر چؤپونوزو ده آلین! "هر آخشام باشقا بیر شهر ایجلاسی یایینلانیردی. هر آخشام، بون‌لارا بنزر نیفرت دولو آچیقلاما‌لارا تلویزیوندا سؤز حاقی وئریلیردی.
حیاتیمدا ایلک دفعه، کبک‌لی اولماغی حاق ائتدیگیمی ثبوت لازیم ایدی. او زامان‌لار، Dawson  کولژینده چوخ صاف بیر بیرینجی صینیف اؤغرنجیسیدیم، و بو چتینلیگین مسئولیتندن گلمک ایستدیم. کانادا رادیوسونون گنج‌لر و اوشاق‌لار اوچون حاضیرلادیغی بیر پروقرامدا یئرلی موخبیر اولماق اوچون کؤنول‌لو اولدوم. شهرده گزیب، گؤچمن عائله‌لرین گنج اوشاقلارییلا گؤروشوب، مقبول اوزلاشما مذاکیره‌لری‌نین اونلاری نئجه تأثیر ائتدیکلرینه دایر فیکیرلرینی آلیردیم. اما اصلینده، هامیمیز نه قدر کبک‌لی اولدوغوموزو ثبوت ائتمه‌یه چالیشیردیق؛ باشیمیزین اؤرتوسونه، توند دری رنگیمیزه، و الله‌ا اولان قوت‌لی اینانجیمیزا باخمایا‌راق.
ارته‌سی ایل، کومیسیون، گله‌جگی تیکمک آدلی داستانین سونوندا "اطراف‌لی" بیر راپور یایینلادی. بو راپورا گؤره، گله‌جگیمیز نامعلوم. بوتون بو تطبیق، یالنیز اجتماعی ناراحات‌لیغی یایماق موضوعسوندا وئریملی اولموشدو.
بیردن چوخ دفعه، اینسان‌لار منی کوچه‌ده دایاندیریب، باشیمداکی "او شئیی" تاخماق مجبوریتینده اولمادیغیمی سؤیله‌دی‌لر. بیر سفرینده، بیر اوتوبوس سوروجوسو منه، اؤز قیزینی حجاب تاخماسی اوچون اصلا زورلامایاجاغینی سؤیله‌دی. من اوتوبوس شوفرینه بونون اؤز سئچیمیم اولدوغونو ایضاح ائتمه‌یه چالیشارکن، اوتوبوس‌‌‌دکیلری ده منه باخماغا داوام ائتدی‌لر.
اؤزومو بیر اجنبییه حاق‌لی گؤسترمه احتیاجیم اولدوغونو حیس ائتمم، منه بنزه‌ین اینسان‌لارین قارشیلاشدیغی تضییق‌لرین بیر دلیلی‌دیر. کانادا‌داکی قهوه و شیرین چؤرک زنجیری اولان تیم هورتونسدا هفته سون‌لاری چالیشارکن، بعضی اینسان‌لار منیم طرفیم‌دن وئریلن خیدمتی رد ائدیرلردی. کیمی‌لری منه تروریست دئدی.
